Jan E. Jørgensen (V), 2025-05-02:
Tak for det.
Jeg må indrømme, at jeg blev en lille smule forvirret, da jeg læste beslutningsforslaget, og det gjorde jeg af flere grunde.
For det første var det, fordi det jo ikke er særlig længe siden, at vi her i salen behandlede et andet beslutningsforslag, nemlig B 47, som var fremsat af flere forskellige partier, men altså bl.a. Dansk Folkeparti.
Her skrev forslagsstillerne, og jeg citerer: »Forslagsstillernes bekymring er, at vi vil se stadig flere eksempler som ovennævnte, der udhuler empatien og forståelsen for de mennesker, der reelt mistrives i den krop, de er født i, og hvor retten til juridisk kønsskifte er afgørende for deres livskvalitet.«
Citat slut.
Det er altså en helt tydelig understregning af, at det at kunne få juridisk kønsskifte kan være afgørende for en lille gruppe menneskers livskvalitet.
Det er jeg sådan set ganske enig i, og det leder mig frem til den første undren, for det er jo det komplette modsatte af, hvad Dansk Folkeparti siger med det beslutningsforslag, vi behandler i dag.
Det undrer mig, at man fra forslagsstillernes side altså med få måneders mellemrum fremsætter to så vidt forskellige beslutningsforslag.
Under alle omstændigheder ønsker forslagsstillerne med det forslag, vi behandler her i dag, at den danske stat og offentlige myndigheder kun skal anerkende to køn, mand og kvinde, og som en del af det skal juridisk kønsskifte, men altså også behandlingstilbud til transkønnede afskaffes.
Altså, jeg er selvfølgelig helt enig i, at der findes to køn, og at i det offentlige Danmarks register er det jo også det, der er virkeligheden, altså i CPR kan man stå som mand eller kvinde, og det er så afhængigt af, om det er et lige eller et ulige tal, som cpr-nummeret slutter på.
Det er jo altså ikke sådan, at der er en menu med 72 forskellige muligheder, eller hvor mange nogen nu måtte mene der skal være.
Men så har vi altså en lille gruppe mennesker i vores samfund, som ikke identificerer sig med deres biologiske køn.
Dem skal vi da kunne rumme.
Altså, i et samfund som det danske præget af frisind og tolerance skal vi da kunne rumme dem, dem skal der da være plads til, selvfølgelig uden at vi dermed skal ændre resten af samfundets indretning og alle vores andres hverdag, men det lille mindretal skal vi da kunne rumme.
Derfor mener vi i Venstre, at der fortsat skal være mulighed for både juridisk og biologisk, fysisk kønsskifte til transkønnede.
Lad mig i øvrigt lige gøre opmærksom på som en indskudt bemærkning, at Danmark har været foregangsland – der er flere, der har nævnt, at vi var det første land i verden, der gav mulighed for registreret partnerskab, altså at to af samme køn kunne få papir på deres kærlighed.
Men vi kan også længere gå tilbage, til 1930'erne, dengang hvor Einar Wegener blev til Lili Elbe.
Det er beskrevet i den film, der hedder »The Danish Girl«.
Da Einar blev til Lili med diverse kønsskifteoperationer, betød det også, at Einar fik et nyt pas, hvor der stod Lili i, og hvor han nu stod opført som en kvinde, for nu var hun blevet en kvinde, og det var det, der fremgik passet.
Dansk Folkeparti skriver så også i bemærkningerne, at det offentlige skal understøtte familien defineret som far, mor og børn.
Jeg er selv sådan en familie – jeg er faren, min kone er moren, og vores to børn er børnene – men der er jo mange andre familieformer.
Forslagsstillerne siger, at de med det her forslag vil afskære det offentlige fra at udbrede en ekstrem kønsideologi, som man kalder det.
Man bliver så ikke mere konkret på, hvordan det offentlige i dag så gør det.
Men hvad har det at gøre med, at familien altså i Dansk Folkepartis øjne skal defineres som far, mor og børn?
Så er det da meget nærliggende at sige, at det så må betyde, at vi kun skal føre politik med lige præcis den familieform for øje.
Hvad med regnbuefamilien og alle mulige andre familier?
Er det forkerte familier i Dansk Folkepartis øjne?
Skal disse familier ikke længere understøttes?
I Venstre mener vi, at vi skal sikre gode vilkår for alle børnefamilier i Danmark, uanset hvordan familien ser ud.
Det er ikke vores opgave som politikere at diktere, hvornår noget er en rigtig familie, og i Venstre kommer vi ikke til at støtte dette forslag.
Tak for ordet.